b'\n_START_ARTICLE_\nVytauto Did\xc5\xbeiojo universiteto Socialini\xc5\xb3 moksl\xc5\xb3 fakultetas\n_START_SECTION_\nIstorija ir dabartis\n_START_PARAGRAPH_\n1990\xc2\xa0m. gruod\xc5\xbeio 20 d., Vytauto Did\xc5\xbeiojo universiteto Senato nutarimu, socialini\xc5\xb3 moksl\xc5\xb3 krypties studij\xc5\xb3 programos buvo atskirtos nuo Humanitarini\xc5\xb3 moksl\xc5\xb3 fakulteto ir j\xc5\xb3 pagrindu \xc4\xafsteigtas Socialini\xc5\xb3 moksl\xc5\xb3 fakultetas. Fakultetui i\xc5\xa1 prad\xc5\xbei\xc5\xb3 vadovavo VDU prorektor\xc4\x97 Liucija Ba\xc5\xa1kauskait\xc4\x97. Jai pad\xc4\x97jo Psichologijos katedros ved\xc4\x97jas Juvencijus Lap\xc4\x97, kuris 1991\xc2\xa0m. paskirtas dekano pareigoms. Tuomet fakultete buvo vykdomos: politologijos, sociologijos ir psichologijos bakalauro studij\xc5\xb3 programos. Absolventai gal\xc4\x97jo t\xc4\x99sti studijas politologijos, taikomosios sociologijos, socialin\xc4\x97s r\xc5\xabpybos, taikomosios pedagogikos, profesinio mokymo vadybos, mokyklin\xc4\x97s psichologijos, organizacin\xc4\x97s psichologijos, komercin\xc4\x97s teis\xc4\x97s ir tarptautin\xc4\x97s teis\xc4\x97s magistrant\xc5\xabros studij\xc5\xb3 programose. Rengiant doktorantus edukologijos, sociologijos ir psichologijos moksl\xc5\xb3 kryptyse, socialini\xc5\xb3 moksl\xc5\xb3 daktaro laipsniai buvo teikiami kartu su kitais \xc5\xa1alies universitetais: Edukologijos kryptyje bendradarbiauta su Kauno technologijos universitetu; Sociologijos krypties doktorant\xc5\xabros partneriai\xc2\xa0\xe2\x80\x93 Vilniaus universitetas, KTU bei Lietuvos filosofijos ir sociologijos institutas. Psichologijoje\xc2\xa0\xe2\x80\x93 Klaip\xc4\x97dos universitetas. Tik \xc4\xafkurtame fakultete 1991\xc2\xa0m. studijavo 98 studentai, dirbo 77 d\xc4\x97stytojai._NEWLINE_Ple\xc4\x8diantis Vytauto Did\xc5\xbeiojo universitetui ir fakultetui, k\xc5\xabr\xc4\x97si naujos katedros ir centrai, kai kurie jung\xc4\x97si, kiti atsiskyr\xc4\x97 arba \xc4\xafsiliejo \xc4\xaf SMF. \xc5\xa0iuo metu SMF\xc2\xa0\xe2\x80\x93 vienas did\xc5\xbeiausi\xc5\xb3 Vytauto Did\xc5\xbeiojo universiteto fakultet\xc5\xb3, kuriame studijuoja apie 1000 student\xc5\xb3 ir dirba apie 70 d\xc4\x97stytoj\xc5\xb3 bei tyr\xc4\x97j\xc5\xb3._NEWLINE_Fakulteto mokslinio potencialo pl\xc4\x97tojimas nuo pat prad\xc5\xbei\xc5\xb3 buvo siejamas su u\xc5\xbesienio mokslinink\xc5\xb3 bei d\xc4\x97stytoj\xc5\xb3 glaud\xc5\xbeiu bendradarbiavimu. Gyvavimo prad\xc5\xbeioje \xc4\xaf fakultet\xc4\x85 atvykdavo daugiausia mokslinink\xc5\xb3 i\xc5\xa1 JAV universitet\xc5\xb3 (Pensilvanijos, Detroito, Indianos, Temple) \xc5\xa0vedijos (Linkopingo), Norvegijos(Bergeno) ir kit\xc5\xb3 \xc5\xa1ali\xc5\xb3. \xc5\xa0iandien studentai turi galimybes dalyvauti nacionaliniuose ir tarptautiniuose moksliniuose ar studij\xc5\xb3 projektuose, vykti dalin\xc4\x97ms studijoms \xc4\xaf JAV, Piet\xc5\xb3 Kor\xc4\x97jos, Japonijos Europos \xc5\xa1ali\xc5\xb3 universitetus, atlikti praktik\xc4\x85 u\xc5\xbesienio \xc4\xafstaigose bei bendruomen\xc4\x97se pagal dvi\xc5\xa1ales, \xe2\x80\x9eLLP / Erasmus\xe2\x80\x9c, \xe2\x80\x9eCampus Europae\xe2\x80\x9c sutartis. Intensyvius paskait\xc5\xb3 kursus reguliariai skaito vizituojantys d\xc4\x97stytojai i\xc5\xa1 u\xc5\xbesienio \xc5\xa1ali\xc5\xb3 universitet\xc5\xb3._NEWLINE_\xc5\xa0iuo metu Socialini\xc5\xb3 moksl\xc5\xb3 fakultete studentai gali studijuoti 6 bakalauro, taip pat 7 magistrant\xc5\xabros, 1 laipsnio nesuteikian\xc4\x8dioje, 4 doktorant\xc5\xabros studij\xc5\xb3 programose. Fakultete veikia Psicholog\xc5\xb3 student\xc5\xb3 asociacija (VDU PSA), socialinio darbo student\xc5\xb3 klubas \xe2\x80\x9eVesta\xe2\x80\x9c, sociologijos bei edukologijos student\xc5\xb3 klubai._NEWLINE_Fakulteto padaliniuose leid\xc5\xbeiama keletas socialini\xc5\xb3 moksl\xc5\xb3 krypties \xc5\xbeurnal\xc5\xb3: Auk\xc5\xa1tojo mokslo kokyb\xc4\x97, Profesinis rengimas: tyrimai ir realijos, Tarptautinis psichologijos \xc5\xbeurnalas: biopsichosocialinis po\xc5\xbei\xc5\xabris, Socialinis darbas: patirtis ir metodai, Kult\xc5\xabra ir visuomen\xc4\x97: socialini\xc5\xb3 tyrim\xc5\xb3 \xc5\xbeurnalas. Fakultete vykdoma apie 60 studij\xc5\xb3 ir tiriam\xc5\xb3j\xc5\xb3 projekt\xc5\xb3, kuriuos finansuoja \xc4\xafvairios nacionalin\xc4\x97s bei ES programos.'